N á v r h  na začatie stavby:
„Rekonštrukcia a modernizácia objektov Okresného súdu Žilina“  

I. Súčasný technický stav objektov 

A.	Budova okresného súdu 

Objekt Okresného súdu Žilina bol uvedený do prevádzky v roku 1916. Technický stav celého objektu zodpovedá vysokému stupňu opotrebenia. Podlahy sú prehnité, netesniace okná a dvere sú na viacerých miestach spráchnivené, vodovodné inštalácie sú vedené v hygienicky nevyhovujúcich olovených potrubiach, ústredné kúrenie objektu je neekonomické vzhľadom na to, že nie je možná regulácia teploty na vykurovacích telesách. Drevená konštrukcia krovu je vplyvom zatekania cez poškodenú krytinu na niektorých miestach prehnitá. V suteréne objektu sa vplyvom zamokania vytvára na stenách plieseň. Vonkajší plášť budovy odráža jej vek, nakoľko fasáda je pôvodná. Podmienkam činnosti súdu nevyhovuje ani súčasné dispozičné riešenie.

B.	Budova obchodného registra

Objekt bol daný do prevádzky v roku 1952. Dispozičné riešenie interiéru nebolo prispôsobené na vytvorenie kancelárskych priestorov. V nevyhovujúcom technickom stave sú okná, dvere, podlahy a zdravotechnika. V havarijnom stave je kanalizácia, ktorá navyše je chybne navrhnutá a spôsobuje zatápanie suterénnych priestorov. Plochy okolo budovy nie sú prispôsobené na odvod dažďovej vody, čo spôsobuje zamokanie obvodových stien. 

II. Návrh riešenia    

A.	Budova Okresného súdu v Žiline

Stavebnou rekonštrukciou a modernizáciou sa zrealizujú nasledovné stavebné práce:
-	základné konštrukcie pre prístavbu a prestavbu
-	odstránenie strešného plášťa a krovu, vybúranie nepotrebných častí múrov, podláh
-	nové nosné tehlové murivo, nosné železobetónové stĺpy, stropy, oceľové preklady
-	nový drevený krov s nosnou oceľovou konštrukciou a odvodnením vedenými žľabmi
-	nové drevené okná spĺňajúce kritériá tepelnotechnickej normy
-	výmena podláh a dlažieb, nové omietky a obklady
-	nová fasáda
-	odstránenie zamokania – izolácia proti vode a vlhkosti
-	kompletná rekonštrukcia vnútorných rozvodov
-	realizácia plynovej kotolne
-	bezpečnostná a požiarna signalizácia

B.	Budova obchodného registra

-	vybudovanie základov pod vstup do objektu
-	odstránenie strešného plášťa a krovu
-	nové nosné konštrukcie
-	nový drevený krov s nosnou oceľovou konštrukciou
-	okná s izolačným dvojsklom
-	nová fasáda
-	nové omietky, obklady, podlahy a dlažby
-	nové vykurovanie
-	nová elektroinštalácia
-	bezpečnostná a požiarna signalizácia  

Realizáciou rekonštrukcie a revitalizácie oboch objektov sa zabezpečí funkčnosť budov v súlade so súčasnými technicko-prevádzkovými požiadavkami na tento typologický druh objektov. Súčasne sa vytvoria nové priestory a celkové dispozičné riešenie, ktoré bude spĺňať požiadavky na funkčnosť, ekonomickosť, prevádzkyschopnosť a v neposlednom aj architektonické stvárnenie vo väzbe na okolité objekty.

III. Finančné zabezpečenie prác    

     Ministerstvo financií Slovenskej republiky listom číslo 203/2002-44 zo dňa     15. januára 2002 zaslalo Ministerstvu spravodlivosti Slovenskej republiky rozpis záväzných ukazovateľov štátneho rozpočtu na rok 2002 vrátane kapitálových výdavkov. V rámci rozpisu kapitálových výdavkov Ministerstvo spravodlivosti Slovenskej republiky pridelilo objem 6 000 tis. Sk na začatie projektových prác pre rekonštrukciu a modernizáciu objektov Okresného súdu Žilina. Na základe bodu C.27 uznesenia vlády Slovenskej republiky č. 790/01 k návrhu štátneho rozpočtu na rok 2002 je potrebné na stavby nad 20 mil. Sk požiadať o súhlas so začatím Ministerstvo financií Slovenskej republiky. Na základe spracovaného stavebného zámeru je predpoklad, že skutočné rozpočtové náklady stavebných a projektových prác budú nad hranicou 100 mil. Sk. Vzhľadom na to je potrebné v súlade s bodom C.28 uznesenia vlády Slovenskej republiky požiadať o súhlas na začatie investičnej akcie vládu Slovenskej republiky.

Ministerstvo spravodlivosti Slovenskej republiky predpokladá v roku 2002 začať obstaranie projektových prác v objeme 6 000 tis. Sk. Tieto finančné prostriedky sú v rozpočte kapitoly na rok 2002, avšak je ich potrebné prekvalifikovať rozpočtovým opatrením Ministerstva financií Slovenskej republiky na individuálne výdavky v súlade s metodickým usmernením. V ďalších rokoch sa plánuje s pokračovaním projektových prác a následným začatím samotných rekonštrukčných a revitalizačných prác. V roku 2003 bude rezort Ministerstva spravodlivosti Slovenskej republiky uplatňovať na túto investičnú akciu objem     15 mil. Sk vrátane prostriedkov na ukončenie projektových prác. Následne v rokoch 2004 až 2006 sa plánuje s realizáciou prác a ich ukončením koncom roka 2006. Z uvedeného vyplýva, že v rokoch 2004, 2005 a 2006 bude potrebných každoročne 29 mil. Sk.

Výber dodávateľa projektových prác ako aj samotnej rekonštrukcie a modernizácie bude rezort Ministerstva spravodlivosti Slovenskej republiky zabezpečovať v súlade so zákonom Národnej rady Slovenskej republiky                č. 263/1999 Z. z. o verejnom obstarávaní a o zmene a doplnení niektorých zákonov v znení zákona č. 557/2001 Z. z.

Stavebná akcia je schválená vládou Slovenskej republiky v rámci Rezortného rozvojového programu verejných prác na roky 2003 – 2005.

Havarijný stav budovy Okresného súdu Žilina bol uvedený aj v materiáli na rokovanie vlády Slovenskej republiky „Správa o problémoch odstraňovania havarijného stavu justičných budov a získavania nových prevádzkových priestorov pre potreby súdnictva“, ktorý vláda prerokovala a vzala na vedomie uznesením číslo 533 z 13. júna 2001.